‘Werkplek-terroris’ Malema besoek restaurante oor buitelandersEFF-leier Julius Malema tydens Woensdag se besoek aan Mall of Africa. (Foto: EFF/Twitter) EFF-leier Julius Malema het Woensdagoggend restaurante by die Mall of Africa in Gauteng besoek om die indiensnemingskoers tussen Suid-Afrikaners en buitelanders na te gaan. Volgens die EFF sal die restaurante se arbeidsbeleid en werkerskorps van nader beskou word om te verseker “mede-Afrikane word nie uitgebuit nie en plaaslike inwoners word op ŉ aanvaarbare vlak in diens geneem”. Malema, met ŉ gevolg verslaggewers en ondersteuners, het onder meer met die bestuur van Kream Restaurant in die sentrum vergader. Malema sê hy het ŉ afspraak met die restaurantbestuur gemaak en het hulle nie in ŉ “hinderlaag” gelei nie. Hy sê ook almal wat in Suid-Afrika sake doen, moet aan ondersoek onderwerp word. “Ons het ŉ probleem met hoë werkloosheid en armoede en al hoe dit opgelos kan word, is deur indiensneming. “Ons wil benadruk – en dit is ook wat ons aan die eienaars van die restaurante gesê het – dat niemand moet ophou om Zimbabwiërs in diens te neem en sê die EFF wil nie Zimbabwiërs hê nie. Ons wil hê Zimbabwiërs moet hier in Suid-Afrika werk, dit is hul tuiste,” sê Malema. “Hulle moet geen verskoning maak omdat hulle Zimbabwiërs of enige ander Afrika-broer of -suster in diens neem nie. Maar wanneer dit gedoen word, moet dit met die oorweging wees dat daar ook plaaslike mense is wat ten alle tye voorkeur gegee moet word.” Suid-Afrika het ŉ bevolking van nagenoeg 60 miljoen mense, waarvan sowat 3 miljoen volgens die jongste beskikbare syfers migrante is. Baie van hierdie migrante is Zimbabwiërs wat weens die ekonomiese ineenstorting daar ŉ heenkome in Suid-Afrika kom soek het. Die EFF-leier sê ŉ situasie waar Suid-Afrikaners van indiensneming uitgesluit word, kan nie geduld word nie – en hy sê daarmee het die restaurante se bestuur saamgestem. Malema sê Zimbabwiërs mag egter nie minder betaal word as hul plaaslike eweknieë net omdat hulle buitelanders is nie. Malema op pad om met die bestuur van Ponta te vergader. (Foto: EFF/Twitter) Dr. Michael Cardo, die DA se woordvoerder oor indiensneming en arbeid, het die EFF se besoeke gekap en dit bestempel as ŉ “desperate oefening in xenofobiese, politieke gespog wat voorgehou word as wetgewende oorsig”. “Dit kom neer op ŉ vorm van werkplek-terrorisme en moet heelhartig veroordeel word.” Cardo sê die idee dat Malema die mag het om homself op ŉ private werkgewer af te dwing en “gewapen, soos ŉ apartheidsera-arbeidsinspekteur”, met ŉ knipbord om ŉ “soort potloodtoets te doen,” is lagwekkend en gevaarlik. Die DA bestempel die EFF as ŉ populistiese party met weinig of geen samehangende beleid nie en een wat byna enigiets sal doen om aandag te trek, met min ontsag vir die oppergesag van die reg. Die party gee ultimatums, intimideer werkgewers en bedreig die veiligheid in die werkplek as daar nie aan hul eise gehoor gegee word nie, sê Cardo Die party se optrede ondermyn en destabiliseer boonop arbeidsverhoudinge. “Die ANC is aandadig in die skep van ŉ kultuur wat bevorderlik vir xenofobie is deur deurlopend buitelanders in die werkplek te teiken en sondaars van hulle te maak. Die regerende party moet hom nou van die EFF se toneelspel distansieer en sy posisie duidelik maak oor politieke partye wat optree as arbeidsinspekteurs en vakbonde.” Malema het Woensdag gesê die besoeke sal nie ŉ eenmalige gebeurtenis wees nie en dat die EFF ook plase en maatskappye in die veiligheid- en gasvryheidsbedryf sal besoek, veral wanneer hulle wenke oor die plekke ontvang.